Diari Oficial de la Generalitat Valenciana


Sumari del DOGV 6000, del 24-04-2009 (2009/4170)

ORDE de 6 d'abril de 2009, de la Conselleria d'Infraestructures i Transport, per la qual es convoquen beques d'investigació en l'àrea informàtica o geomàtica i s'aproven les bases reguladores.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6000

Data del DOGV
:   24-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4170


Data del document
:   06-04-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic

ORDE de 6 d'abril de 2009, de la Conselleria d'Infraestructures i Transport, per la qual es convoquen beques d'investigació en l'àrea informàtica o geomàtica i s'aproven les bases reguladores. [2009/4170]
La Conselleria d'Infraestructures i Transport considera de gran interés contribuir a la formació postgrau de titulats universitaris que vulguen dedicar-se a la investigació, i per a això, convoca tres beques per a la realització de tesis doctorals relacionades amb àrees de coneixement de l'interés d'esta Conselleria, en concret, de l'àrea informàtica i geomàtica.
Un aspecte important que s'ha de ressaltar d'esta convocatòria, és la necessària col·laboració dels investigadors principals dels projectes, que participen, d'una banda, en la difusió de la convocatòria a fi d'atraure els titulats universitaris que vulguen dedicar-se a la investigació i, d'una altra, en l'avaluació de les sol·licituds.
Amb este propòsit, i en atenció a allò que s'ha ordenat en la Llei 38/2003, de 17 de novembre, General de Subvencions i el seu reglament de desenvolupament aprovat pel Reial Decret 887/2006, en l'article 47 del Text Refós de la Llei d'Hisenda Pública de la Generalitat Valenciana, en el Decret 108/1992, de 16 de juliol, del Govern Valencià, pel qual es regula la concessió de beques i segons les facultats expressades en l'article 28 de la Llei 5/1983, de 30 de novembre, de Govern Valencià i el Decret 117/2007, de 27 de juliol, del Consell, aprova el Reglament Orgànic i Funcional de la Conselleria d'Infraestructures i Transport i les altres normes vigents que s'apliquen.
ORDENE
Article 1
Convocar tres beques per al desenvolupament de projectes d'investigació per a la realització de tesis doctorals en l'àrea informàtica i geomàtica, i aprovar les bases per les quals es regix esta convocatòria que figuren com a annex I a esta orde, així com el model normalitzat de sol·licitud que s'arreplega en este.
Article 2
Les beques es convoquen en règim de concurrència competitiva, de conformitat amb el que establix l'article 8 de la Llei 38/2003, de 17 de novembre, General de Subvencions, i amb subjecció als principis de publicitat, transparència, concurrència, objectivitat, igualtat i no-discriminació, eficàcia en compliment dels objectius fixats per l'administració i eficiència en l'assignació i utilització dels recursos públics.
Article 3
L'import global màxim de les tres beques és de 93.600 €. Es finançarà a càrrec del capítol IV, línia de subvenció T0001; aplicació pressupostària 32.10.53.61871.129.92, un import de 31.200 € a càrrec del Pressupost de la Generalitat Valenciana per a l'exercici 2009 i subjecte a l'existència de crèdit, en el Pressupost de l'exercici 2010, 46.800 € i la resta, 15.600 € en el de l'exercici 2011.
L'import global màxim de les ajudes per a la realització de les estades breus i assistències a congressos i reunions científiques és de 2.700 €, es finançarà a càrrec del capítol IV, línia de subvenció T0001; aplicació pressupostària 09.58.44.59294.945.15, subjecte a l'existència de crèdit en el Pressupost de la Generalitat Valenciana per a l'exercici 2010.
DISPOSICIÓ ADDICIONAL
Única
La concessió d'estes beques no està subjecta a l'obligació de notificació a la Comissió Europea, ja que no reunix tots els requisits de l'apartat 1 de l'article 87 del tractat CE, atés que, són beques de formació per a jóvens titulats que estiguen o vagen a desenvolupar estudis de tercer grau, la qual cosa no és susceptible de falsejar la lliure competència empresarial en el si de la Unió Europea.
DISPOSICIONS FINALS
Primera
Esta orde entrarà en vigor l'endemà de la publicació en el Diari Oficial de la Comunitat Valenciana.
Segona
Es delega en el sotssecretari de la Conselleria d'Infraestructures i Transport la facultat de resoldre la concessió d'estes beques, així com la resolució de les incidències que puguen sorgir durant el desenvolupament d'estes.
Tercera
Contra esta orde, que posa fi a la via administrativa, podrà interposar-se recurs potestatiu de reposició davant del conseller en el termini d'un mes, comptador a partir de l'endemà de la publicació d'esta, d'acord amb el que establixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'esta, en el Diari Oficial de la Comunitat Valenciana, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que es puga exercitar qualsevol altre recurs que s'estime oportú.
València, 6 d'abril de 2009
El conseller d'Infraestructures i Transport,
MARIO FLORES LANUZA
ANNEX I
Bases reguladores per a la concessió de les beques d'investigació
Article 1. Objecte
Les beques tenen com a objecte el foment de la investigació tècnica per mitjà de la incentivació a titulats superiors en les àrees d'informàtica i geomàtica, que vulguen realitzar treballs d'investigació associada a determinats projectes d'I+D+i d'interés per a la Conselleria, en orde tot això, a l'obtenció del títol de doctor.
Article 2. Beneficiaris de les beques
1. Els beneficiaris de les beques, regulades en esta orde, hauran de complir els requisits exigits per a la realització dels estudis de tercer grau amb vista a obtindre el títol de doctor.
2. Els títols obtinguts en l'estranger o en centres universitaris privats del nostre país hauran d'estar reconeguts oficialment. Als efectes de sol·licitar una beca, es considerarà que el títol està reconegut quan el sol·licitant acredite reunir els requisits per a ser admés en els programes de doctorat d'una universitat espanyola, per a la qual cosa haurà de presentar un certificat de la universitat corresponent.
Article 3. Drets i obligacions dels beneficiaris
1. Els beneficiaris de les beques tindran dret a percebre l'ajuda econòmica que corresponga a la beca en la forma establida en esta convocatòria, que no tindrà en cap cas naturalesa de salari. A més, el programa de beques finançarà l'assistència a congressos i reunions científiques, d'acord amb el que establixen els apartats corresponents d'esta orde.
2. Els beneficiaris de les beques hauran de complir les obligacions que per als perceptors d'ajudes i subvencions establisca la legislació aplicable. En particular, els beneficiaris queden subjectes al compliment de les obligacions següents:
Incorporar-se al departament de la universitat corresponent en el termini màxim de dos mesos a partir del dia següent al de la publicació en la pàgina web de la Conselleria d'Infraestructures i Transport (www.cit.gva.es) de la resolució de concessió de les beques, a la qual es referix l'article 13 d'esta orde, i s'entendrà la no-incorporació en este termini com a renúncia a la beca, per a la qual cosa haurà d'omplir i remetre a la Conselleria d'Infraestructures i Transport el certificat d'incorporació i el programa de formació per al període de duració de la beca.
En casos excepcionals i degudament justificats, la Sotssecretaria de la Conselleria d'Infraestructures i Transports podrà, en el cas d'aquelles sol·licituds que es presenten en el termini de 2 mesos a què es referix el paràgraf anterior, ampliar el termini d'incorporació.
Complir amb aprofitament les distintes etapes formatives del període de realització de la tesi doctoral i del projecte d'I+D+i.
Ajustar-se a les normes pròpies de funcionament de la universitat on efectue els seus estudis, tant quant a horari i vacances com en l'accés a prestacions, servicis i representació.
Realitzar la seua labor en el departament de la universitat, i és necessari per a qualsevol canvi de centre, de director de tesi o de projecte d'I+D+i, sol·licitar l'autorització prèvia de la Sotssecretaria de la Conselleria d'Infraestructures i Transport. En el cas de canvi de projecte d'I+D+i, serà necessari que hi haja acceptació del canvi per part dels investigadors principals d'ambdós projectes.
Comunicar a la Sotssecretaria de la Conselleria d'Infraestructures i Transport l'obtenció del grau de doctor en el termini màxim de 10 dies hàbils des de la data de la seua obtenció.
Omplir els informes, formularis i la resta de documents que, als efectes del gaudi de la beca, li siguen remesos per la Sotssecretaria de la Conselleria d'Infraestructures i Transport.
3. Són obligacions del departament de la universitat on realitze els seus estudis:
a) Proporcionar al becari el suport necessari i facilitar-li la utilització dels mitjans, instruments o equips que resulten necessaris per al normal desenvolupament de la seua activitat.
b) Designar un director de tesi i, si és el cas, un tutor, per a la coordinació i orientació de l'activitat del becari, d'acord amb allò que s'ha indicat en l'article 4.2.
c) Vetlar pel desenvolupament adequat del programa de formació del becari, sense que puga exigir-li la realització de qualsevol altra activitat que no estiga relacionada amb el desenvolupament de la seua investigació o de la formació específica requerida per a esta durant el seu transcurs. No obstant això, els becaris que desenvolupen les seues activitats en una universitat podran col·laborar en tasques docents, d'acord amb el que establix l'article 4, sense que en cap cas puga desvirtuar-se la finalitat investigadora i formativa de les beques.
Article 4. Característiques del desenvolupament de la beca
a) Seran susceptibles d'assignació d'una o més beques els projectes d'I+D+i proposats per la Conselleria d'Infraestructures i Transport sobre els temes d'informàtica i geomàtica.
b) Podrà ser director de tesi qualsevol doctor que forme part del grup d'investigació, amb vinculació al departament universitari en què es realitza el projecte d'I+D+i durant el seu període d'execució. En el cas que la vinculació del director de tesi a l'esmentat centre no siga d'eixa duració, haurà de figurar un tutor que complisca les condicions anteriorment citades.
c) Cap director de tesi podrà actuar com a tal en més d'una beca d'esta convocatòria.
d) El gaudi d'esta beca és incompatible amb el gaudi de qualsevol altra beca d'investigació.
e) La concessió i el gaudi de les beques no establix cap relació contractual o estatutària entre el becari i la Generalitat Valenciana, ni implica per part d'esta cap compromís quant a la posterior incorporació de l'interessat a la plantilla d'este.
Article 5. Dotació i pagament de les beques
1. La quantia de les beques serà de 1.300 euros mensuals bruts.
D'acord amb el que establix l'article 1 de la Llei 62/2003, de 30 de desembre, de mesures fiscals, administratives i de l'orde social, les beques estan exemptes de l'Impost sobre la Renda de les Persones Físiques.
Se'ls deduirà en la dotació de la beca la quota de la Seguretat Social que estan obligats a cotitzar.
2. El pagament de les beques als beneficiaris es realitzarà mensualment i en funció del nombre de dies que el becari estiga d'alta, considerant-se en tots els casos mesos de 30 dies. En el cas dels becaris estrangers, hauran d'aportar en el moment de la incorporació inicial, junt amb la resta de la documentació indicada en l'article 9.3), la fotocòpia del número d'identificació fiscal per a estrangers (NIE).
La dotació de la beca serà abonada directament per la Conselleria d'Infraestructures i Transport als beneficiaris, i començarà a realitzar-se el primer pagament a partir del primer dia del mes següent a la data de recepció en la Sotssecretaria d'esta Conselleria de l'escrit en el qual es comunica la incorporació. Este sistema s'aplicarà tant en el cas de la incorporació inicial del becari al programa d'un departament universitari com en els casos de reincorporació provinent d'interrupció temporal.
Article 6. Duració
La duració de les beques serà de 24 mesos, computats des de la data d'incorporació del becari al departament universitari, d'acord amb el que establix l'article 3.2.a) d'esta orde. En tot cas, la duració de la beca es condiciona a l'existència de crèdit suficient i adequat per a fer front a les obligacions econòmiques que d'esta es deriven.
Article 7. Règim d'incompatibilitats
El gaudi d'una beca a l'empara d'esta convocatòria és incompatible amb qualsevol altra beca de naturalesa anàloga o amb la percepció de qualsevol quantia que tinga naturalesa salarial. Les beques sí que seran compatibles amb les percepcions que procedisquen de tasques docents o investigadores directament associades amb l'activitat d'investigació desenvolupada pel becari i amb els complements provinents de projectes d'I+D+i i de contractes realitzats en aplicació de la Llei Orgànica 6/2001, de 21 de desembre, d'Universitats i de la Llei 13/1986, de 14 d'abril, de Foment i Coordinació General de la Investigació Científica i Tècnica i les ajudes complementàries finançades per la Comissió Europea per a fomentar la formació i mobilitat d'investigadors.
Les quantitats indegudament percebudes hauran de ser reintegrades a la Generalitat. Els organismes receptors de becaris hauran de comunicar a la Conselleria d'Infraestructures i Transport qualsevol causa d'incompatibilitat una vegada tinguen coneixement de la seua existència.
Article 8. Suspensió de les beques
1. En el cas d'interrupcions motivades per les situacions de baixa per incapacitat temporal (malaltia o accident), risc durant l'embaràs i descans per maternitat i paternitat, degudament acreditades, la Sotssecretaria de la Conselleria d'Infraestructures i Transport podrà autoritzar la interrupció temporal del gaudi de la beca. La dotació de la beca durant eixe període serà del 100%. Les interrupcions per maternitat no podran ser superiors a setze setmanes.
2. En el cas de les interrupcions voluntàries per causes diferents de les incloses en el paràgraf anterior i diferents de les incloses dins de la cobertura de la Seguretat Social, la Conselleria d'Infraestructures i Transport podrà autoritzar la interrupció temporal del gaudi de la beca, i no podrà recuperar-se el període interromput. Els períodes d'interrupció en el seu conjunt no podran ser superiors a 6 mesos al llarg de la duració de la beca i no comportaran el pagament de cap dotació.
Article 9. Sol·licituds
1. El termini de presentació de les sol·licituds serà de 20 dies hàbils comptadors a partir de l'endemà de la publicació d'esta orde en el Diari Oficial de la Comunitat Valenciana.
Una vegada degudament omplit el formulari, s'haurà de presentar, amb la corresponent firma original i acompanyada de la documentació addicional que s'indica en el punt 3 d'este article, en els llocs indicats en el punt següent.
2. Les sol·licituds, dirigides a la Sotssecretaria de la Conselleria d'Infraestructures i Transport, podran presentar-se en el registre de la Conselleria (av. de Blasco Ibáñez, 50, 46145 València) o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que els sol·licitants optaren per presentar la seua sol·licitud en una oficina de Correus, ho faran en sobre obert perquè la instància siga datada i segellada pel funcionari de Correus abans de ser certificada.
Així mateix, haurà d'acompanyar la sol·licitud la documentació següent:
a) Fotocòpia del DNI o del passaport.
b) Fotocòpia del certificat d'estudis, on conste la data en què s'han finalitzat els estudis i la constància expressa que les matèries constituïxen el programa complet de la titulació corresponent, les qualificacions obtingudes i les dates d'obtenció d'estes.
En el supòsit previst en l'article 2.2 d'esta orde, l'interessat haurà d'acreditar documentalment, per mitjà d'un certificat de la universitat corresponent, que reunix els requisits per a ser admés en els programes de doctorat d'una universitat espanyola.
c) Declaració jurada de no tindre relació laboral o activitat professional, així com declaració jurada de no estar sotmés en les prohibicions per a obtindre la condició de beneficiari d'ajudes assenyalades en l'apartat 2 i 3 de l'article 13 de la Llei 38/2003, General de Subvencions. Una vegada resulte seleccionat i abans de dictar-se la proposta de resolució de concessió, haurà d'acreditar-se estar al corrent en el compliment de les obligacions tributàries i davant de la Seguretat Social i de les obligacions per reintegrament de subvencions. Així mateix, durant el gaudi de la beca, haurà d'actualitzar-se esta declaració jurada quan se li requerisca.
d) Declaració jurada de no estar disfrutant de qualsevol altra beca o ajuda que poguera concedir-se per la mateixa activitat o semblant. En cas de resultar seleccionat, haurà d'actualitzar esta declaració jurada durant el gaudi de la beca quan se li requerisca.
Article 10. Esmena d'errors en les sol·licituds
Si la documentació aportada fóra incompleta o presentara errors esmenables, es requerirà el sol·licitant perquè, en el termini màxim de deu dies hàbils, esmene la falta o acompanye els documents necessaris, amb advertència que, si no ho fera, se'l tindrà per desistit en la seua sol·licitud, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució, que haurà de ser dictada en els termes previstos en l'article 42 de l'esmentada llei.
Article 11. Avaluació i selecció de les sol·licituds
1. Una vegada finalitzada la revisió administrativa de les sol·licituds, la Sotssecretaria de la Conselleria d'Infraestructures i Transport notificarà als investigadors principals dels projectes d'I+D+i susceptibles d'assignació de beca, la informació de tots aquells candidats que han sol·licitat l'adscripció al seu projecte.
2. En el termini de 15 dies hàbils des de la data de notificació, els investigadors principals dels projectes d'I+D+i als quals sol·liciten adscriure's els candidats hauran de remetre a la Sotssecretaria de la Conselleria d'Infraestructures i Transport, seguint les instruccions establides a este efecte, una relació prioritzada de tots els sol·licitants i les raons de la dita priorització, que es justificarà per mitjà d'un breu informe.
L'elaboració de la relació prioritzada haurà de basar-se en els criteris següents:
a) Expedient acadèmic del candidat (fins a un màxim de 2 punts).
b) Adequació del candidat al projecte d'I+D+i, motiu d'estes beques (informàtica i geomàtica) i altres mèrits (fins a un màxim de 8 punts).
Si algun o tots els sol·licitants es consideren inadequats, es farà constar en l'informe.
3. Junt amb la relació prioritzada, l'investigador principal inclourà la memòria del treball d'investigació que s'ha de desenvolupar pel candidat o candidats proposats, així com informe sobre l'activitat de difusió realitzada de la beca assignada/les beques assignades al seu projecte.
4. El conseller d'Infraestructures i Transport designarà una comissió avaluadora, presidida pel sotssecretari de la Conselleria d'Infraestructures i Transport i integrada per experts científics i per un representant del Servici d'Organització i Informàtica, que actuarà com a secretari, que efectuarà la selecció dels candidats i elevarà al conseller d'Infraestructures i Transport la relació de candidats seleccionats i de reserva, en el termini màxim de 20 dies hàbils.
5. La comissió avaluadora valorarà les sol·licituds d'acord amb els criteris següents:
a) Informe de l'investigador principal del projecte d'I+D+i (fins a un màxim de 7 punts).
b) Curriculum vitae del candidat (fins a un màxim de 3 punts).
6. El règim de funcionament de la comissió avaluadora serà l'establit en el títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Tràmit d'audiència i proposta de resolució
1. La Sotssecretaria de la Conselleria d'Infraestructures i Transport, a fi de realitzar el necessari tràmit d'audiència i immediatament abans d'elaborar la corresponent proposta de resolució definitiva, publicarà en la pàgina web de la Conselleria d'Infraestructures i Transport la relació dels candidats seleccionats i reserva i els projectes d'I+D+i d'adscripció, i concedirà als interessats un termini de deu dies hàbils des de la data de publicació en la pàgina web perquè puguen formular les al·legacions que estimen oportunes.
2. Els sol·licitants, en cas de proposta estimatòria, manifestaran la seua acceptació o desistiment. Si no contesten en el dit termini, s'entendrà que accepten les condicions i els termes de la proposta de concessió d'ajuda.
3. Examinades, si és el cas, les al·legacions presentades pels interessats, es formularà la proposta de resolució definitiva, que inclourà la relació de candidats seleccionats i reserva.
Article 13. Resolució
1. La Sotssecretaria de la Conselleria d'Infraestructures i Transport elevarà al conseller d'Infraestructures i Transport o òrgan en qui delegue resoldre, la corresponent proposta de resolució, d'acord amb el que establix l'article 25 de la Llei 38/2003, de 17 de novembre, General de Subvencions i en la qual es farà constar la identitat dels beneficiaris i dels candidats de reserva, als efectes previstos en l'article 16 d'esta orde, el projecte d'I+D+i a què s'adscriu cada un d'estos i la quantia de l'ajuda.
2. El termini màxim per a resoldre i notificar les sol·licituds serà de sis mesos des de la data de publicació d'esta convocatòria en el Diari Oficial de la Comunitat Valenciana. Transcorregut este i davant de la falta de resolució expressa s'entendran desestimades totes les sol·licituds.
Article 14. Notificació i publicació
La resolució de la convocatòria es notificarà als beneficiaris i es publicarà en la pàgina web de la Conselleria d'Infraestructures i Transport i en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 15. Recursos
a) La resolució del procediment de concessió d'ajudes, que posarà fi a la via administrativa, podrà ser recorreguda potestativament en reposició, en el termini d'un mes des de l'endemà de la notificació de resolució i davant del conseller d'Infraestructures i Transport, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
b) Sense perjuí de l'anterior, contra la resolució de concessió de les beques, en el termini de dos mesos comptador des de l'endemà de la data de notificació de la dita resolució, cal interposar recurs davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb l'article 10 de la Llei 29/1988, de 13 de juliol, de la Jurisdicció Contenciosa Administrativa.
Article 16. Renúncies
1. Les renúncies de becaris hauran de ser comunicades pels interessats i per l'investigador principal a la Sotssecretaria de la Conselleria d'Infraestructures i Transport. En el cas de renúncies efectuades abans de la incorporació del becari al centre d'I+D+i, la comunicació haurà de realitzar-se en el termini de 5 dies. Les renúncies que es produïsquen una vegada incorporat el becari al centre d'I+D+i, hauran de comunicar-se a la Sotssecretaria de la Conselleria d'Infraestructures i Transport amb un mes d'antelació a la data en què s'hagen de produir.
2. Les comunicacions de renúncies rebudes abans de la publicació en el DOCV de la següent convocatòria del Programa de Beques, podran ser substituïdes per candidats de la llista de reserva. Per a això, l'investigador principal del projecte haurà de sol·licitar per escrit a la Sotssecretaria de la Conselleria d'Infraestructura i Transport l'assignació de la beca al candidat reserva situat en primer lloc, i s'inclourà en l'escrit l'acceptació d'este. En el cas que el primer reserva no accepte, es podrà sol·licitar l'assignació de la beca al següent o següents reserves, en el cas que n'hi hagen i es respectarà l'orde de prelació d'estos.
3. En el cas que la beca no puga ser coberta pel titular o reserves, l'investigador principal del projecte d'I+D+i a què està adscrita la beca podrà sol·licitar, en el termini indicat en el punt 2 anterior, a la Sotssecretaria de la Conselleria d'Infraestructures i Transport assignar la beca a un candidat reserva corresponent a un altre projecte d'I+D+i, sempre que hi haja acceptació d'este candidat reserva. El procediment de comunicació a la Sotssecretaria de la Conselleria d'Infraestructures i Transport és el mateix que l'establit en el punt 2 anterior.
4. Els projectes d'I+D+i en els quals no es poguera cobrir la beca abans de la publicació en el Diari Oficial de la Comunitat Valenciana de la següent convocatòria del programa de beques, podran, amb la sol·licitud prèvia de l'investigador principal a la Sotssecretaria de la Conselleria d'Infraestructures i Transport, ser inclosos en la llista de projectes susceptibles d'assignació de becari de la següent convocatòria.
Article 17. Seguiment
1. El seguiment cientificotecnològic del treball realitzat pels becaris correspon al Servici d'Organització i Informàtica de la Conselleria d'Infraestructures i Transport, que establirà els procediments adequats per a això i que podrà designar els òrgans, les comissions o els experts que estime necessaris per a realitzar les oportunes actuacions de seguiment i comprovació de l'aplicació de l'ajuda i demanar la presentació de la informació complementària que considere oportuna.
2. Per a la realització del mencionat seguiment els beneficiaris hauran de presentar:
a) En el termini de quinze dies naturals des de la data en què hagen complit 12 mesos de beca, un informe, amb una extensió aproximada de 1.000 paraules, amb les activitats realitzades i els seus resultats durant els 12 primers mesos de beca, el grau de compliment del pla de treball proposat i el pla de treball previst per als 12 mesos últims de beca. S'haurà de fer una referència específica a la situació i evolució de la tesi doctoral i a la realització dels cursos de doctorat.
S'inclourà així mateix un informe de l'investigador principal, en el qual s'explique amb claredat i precisió el grau d'aprofitament del doctorand i el desenvolupament dels treballs realitzats.
b) En el termini d'un mes des de la data de finalització de la beca, una memòria, màxim 2.000 paraules, que tinga la totalitat del treball realitzat i els seus resultats, i farà especial referència als resultats de la tesi doctoral i als objectius aconseguits amb el programa de formació. A la memòria s'acompanyarà necessàriament un informe de l'investigador principal.
3. L'avaluació de l'informe de seguiment correspondrà a una comissió formada per experts científics creada en el si de la Conselleria d'Infraestructures i Transport, l'informe del qual serà determinant per a mantindre la continuïtat en el finançament de la beca.
4. En les publicacions i altres resultats als quals puga donar lloc les investigacions realitzades a l'empara d'este programa haurà de fer-se referència al finançament a càrrec del Programa de Beques d'Investigació de la Conselleria d'Infraestructures i Transport.
Article 18. Assistència a congressos i reunions científiques
Els becaris que es troben en l'últim any de beca tindran dret a una ajuda complementària per a l'assistència a congressos i reunions científiques, d'acord amb els següents requisits i que s'abonarà d'acord amb el que establix l'article 19:
1. L'ajuda es destinarà a l'assistència a congressos i reunions científiques a Espanya, sempre que es realitzen en una localitat espanyola diferent de la del centre en què es desenvolupa la beca, a fi que el becari puga presentar els resultats de la seua investigació.
2. L'import màxim de l'ajuda serà de 900 euros.
3. L'ajuda es destinarà al pagament de les despeses produïdes per l'assistència (viatge, estada, inscripció).
Article 19. Pagament i justificació de les ajudes per a estades breus i assistència a congressos i reunions científiques
1. L'import de les ajudes per a la realització de les estades breus i assistències a congressos i reunions científiques serà transferit als centres d'I+D+i, els quals hauran de justificar la seua aplicació de conformitat amb el que establix la normativa aplicable.
2. En el mes anterior a l'inici de l'estada, els centres d'I+D+i entregaran, per anticipat, als becaris als quals se'ls haja concedit una ajuda, la quantitat corresponent. En el cas de l'assistència a congressos i reunions científiques, l'ajuda s'abonarà pels centres d'I+D+i al becari una vegada este haja realitzat i justificat l'assistència.
3. En el termini de 15 dies naturals comptadors des del següent a la seua tornada, els becaris hauran d'omplir el formulari de justificació, que hauran d'imprimir i presentar-lo, amb la corresponent firma original i junt amb la documentació addicional corresponent, en els centres d'I+D+i on es desenvolupe la beca.
4. Els respectius centres d'I+D+i hauran de presentar la justificació de les estades i assistències realitzades, així com el reintegrament de les quantitats no utilitzades pels becaris que tinguen adscrits, dirigides a la Sotssecretaria de la Conselleria d'Infraestructures i Transport, en el registre de la Conselleria d'Infraestructures i Transport (av. de Blasco Ibáñez, 50, 46044 València) o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. D'acord amb l'article 16.1.d) de la Llei 40/1998, de l'Impost sobre la Renda de les Persones Físiques, les ajudes per a estades breus i assistències a congressos i reunions científiques no tindran la consideració de rendiments del treball, per la qual cosa no estaran subjecta a retenció i pagament de l'Impost sobre la Renda de les Persones Físiques.
Article 20. Control
Els beneficiaris d'ajudes estaran subjectes a les actuacions de control que duguen a terme les institucions facultades per a això per la Llei General de Subvencions.
Article 21. Incompliment
L'incompliment total o parcial dels requisits establits en esta orde i la resta de normes aplicables, així com les condicions que, si és el cas, s'establisquen en la corresponent resolució de concessió, donarà lloc, previ l'oportú expedient d'incompliment, a la cancel·lació de l'ajuda i a l'obligació de reintegrar esta i els interessos legals corresponents, de conformitat amb el que disposa el títol II (reintegrament de subvencions), títol III (control financer) així com les infraccions i sancions previstes en el títol IV de la Llei General de Subvencions.